Diari Oficial de la Generalitat Valenciana


Sumari del DOGV 9603, del 25-05-2023 (2023/5737)

RESOLUCIÓ de 23 de maig de 2023, de la Conselleria d'Educació, Cultura i Esport, per la qual s'aproven les bases reguladores i es convoquen en règim de concurrència competitiva les subvencions per a ampliar i diversificar l'oferta cultural en àrees no urbanes a l'empara dels fons de Next Generation EU i el Mecanisme de recuperació i resiliència del Reglament UE 2021/241 i es modifica el Pla estratègic de subvencions.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9603

Data del DOGV
:   25-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5737


Data del document
:   23-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 23 de maig de 2023, de la Conselleria d'Educació, Cultura i Esport, per la qual s'aproven les bases reguladores i es convoquen en règim de concurrència competitiva les subvencions per a ampliar i diversificar l'oferta cultural en àrees no urbanes a l'empara dels fons de Next Generation EU i el Mecanisme de recuperació i resiliència del Reglament UE 2021/241 i es modifica el Pla estratègic de subvencions. [2023/5737]  
  
  
Índex  
  
Preàmbul  
Resolució  
Annex I. Bases reguladors i convocatòria de les subvencions  
Article 1. Objectiu i finalitat de les subvencions  
Article 2. Règim jurídic  
Article 3. Compatibilitat i règim de comunicació a la Comissió Europea  
Article 4. Beneficiaris  
Article 5. Requisits dels projectes  
Article 6. Presentació de sol·licituds  
Article 8. Instrucció  
Article 9. Comissió de valoració  
Article 10. Criteris objectius d'atorgament  
Article 11. Resolució provisional  
Article 12. Resolució i notificació  
Article 13. Modificació de la resolució de concessió  
Article 14. Obligacions dels beneficiaris  
Article 15. Justificació de la subvenció  
Article 16. Despeses subvencionables  
Article 17. Finançament, quantia i abonament de les subvencions  
Article 18. Subcontractació  
Article 19. Revocació i reintegrament  
Article 20. Pla de control  
- Annex II. Model de sol·licitud  
- Annex III. Model de domiciliació bancària  
- Annex IV. Modificació del Pla estratègic de subvencions de la Conselleria d'Educació, Cultura i Esport per a 2020/2023  
  
  
PREÀMBUL  
  
En el marc establit per la Constitució Espanyola i tal com estableix l'article 49.1.4a de l'Estatut d'Autonomia, la cultura és competència exclusiva de la Comunitat Valenciana. Un dels objectius prioritaris de la Conselleria d'Educació, Cultura i Esport del Govern valencià és el suport a la cultura i, concretament, el suport a les arts escèniques, musicals i audiovisuals en les diferents modalitats.  
  
L'impacte econòmic i social derivat de la crisi sanitària generada per la Covid-19 ha fet necessari impulsar la recuperació i la reactivació de tots els sectors econòmics, així com protegir i crear ocupacions. En el Consell Europeu de 21 de juliol de 2020 es va aprovar la posada en marxa de l'Instrument europeu de recuperació, en el desplegament del qual el Parlament i el Consell van dictar el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, que es finançarà amb el nou fons Next Generation EU.  
La Conferència Sectorial de Cultura, en la reunió del 23 de juliol de 2021, va aprovar l'acord pel qual s'autoritza la proposta de la distribució territorial i els criteris de repartiment dels crèdits gestionats per comunitats autònomes, en el marc del component 24, «Revaloració de la indústria cultural», en el PRTR.  
Els projectes que constitueixen el Pla de recuperació, transformació i resiliència permetran realitzar reformes estructurals en els estats membres i les administracions públiques adoptaran un paper protagonista en l'impuls, el seguiment i el control dels projectes del pla. Per a executar aquest pla en l'àmbit nacional, s'ha aprovat el Reial Decret llei 36/2020, de 30 de desembre, pel qual s'aproven mesures urgents per a modernitzar l'Administració pública i per a executar el Pla de recuperació, transformació i resiliència amb la finalitat de facilitar la programació, el pressupost, la gestió i l'execució de les actuacions finançables amb fons europeus.  
D'altra banda, i en el mateix marc, el Govern d'Espanya ha aprovat, en la sessió del Consell de Ministres del dia 27 d'abril de 2021, el Pla de recuperació, transformació i resiliència de l'economia espanyola, que es divideix en diferents components segons diferents eixos d'actuació en què intervenen els diferents departaments ministerials.  
  
Aquest Pla de recuperació, transformació i resiliència de l'economia espanyola posa èmfasi especial en la recuperació del sector cultural del nostre país establint un exhaustiu paquet d'inversions i reformes.  
  
En aquest conjunt de mesures hi ha el component 24, denominat «Revaloració de la indústria cultural», orientat a enfortir la cadena de valor de les indústries culturals espanyoles promovent tres eixos estratègics: competitivitat, dinamització, digitalització i sostenibilitat dels grans serveis culturals.  
Un dels reptes als quals s'enfronta el sector cultural és que no se sustenta en sòlides estructures industrials, professionals i econòmiques, dèficit especialment acusat en el tipus de projectes que s'han fixat com a objectiu, molt fràgils per la seua pròpia condició perifèrica. Les ajudes justament pretenen reforçar i desenvolupar aquestes capacitats per a construir un sector cultural sòlid més enllà dels grans nuclis urbans i contribuir d'aquesta manera a incrementar l'activitat cultural en el territori, entesa com a motor de canvi, dinamització i transformació social.  
  
Mitjançant aquesta mesura es dotarà els agents culturals que desenvolupen la seua activitat en el territori de recursos econòmics per a consolidar la seua estructura i el seu teixit en el període 2022-2023, així com d'instruments que faciliten la sostenibilitat dels seus projectes a llarg termini, milloren la competitivitat i l'ocupabilitat en el sector i permeten dissenyar i desenvolupar estratègies alineades amb els objectius fixats per la UE per als pròxims anys, com ara la digitalització, la cohesió territorial, la diversitat i la inclusió, la igualtat de gènere i el Pacte Verd (Green Deal).  
L'objectiu d'aquesta inversió és activar un mínim de processos culturals en zones no urbanes que reforcen el vincle individual i social amb el territori i oferisquen noves oportunitats laborals.  
L'article 164.e de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHIS) permet, en atenció a l'especificitat de les subvencions, que les bases reguladores s'incloguen i participen de la naturalesa de la convocatòria, i els seus efectes s'esgotaran amb aquesta, i s'estableix que es tramitaran seguint el procediment establit en el text legal esmentat; així mateix, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, estableix en l'article 61.1 que «les bases reguladores de les subvencions finançables amb fons europeus podran incorporar la convocatòria d'aquestes», aquest apartat d'acord amb el que estableix en la disposició final primera, títols competencials, té la naturalesa de legislació bàsica.  
  
L'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, estableix: «Per a la concessió de subvencions en règim de concurrència competitiva vinculades a inversions, accions o projectes inclosos en el Mecanisme de recuperació i resiliència i al REACT-EU, s'aprovaran en un únic expedient, mitjançant una resolució de la persona titular de la conselleria competent per raó de la matèria, les bases reguladores, la convocatòria i la modificació, si és el cas, del pla estratègic de subvencions. En aquests expedients únicament hauran de complir-se els tràmits següents, amb caràcter d'urgència: resolució d'inici, informe de la Intervenció Delegada i informe de l'Advocacia General».  
Per això, i de conformitat amb el que disposen l'LGS, l'RLGS i l'LHIS, d'acord amb la proposta de la persona que exerceix la direcció general de l'IVC, i fent ús de les facultats que em confereix l'article 28 de la Llei 5/1983, de 30 de desembre, del Consell, a la vista del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en virtut del nomenament que conté el Decret 6/2019, de 17 de juny, del president de la Generalitat, i de l'esmentat Decret 5/2013, de 4 de gener, que va aprovar el Reglament de l'IVC, modificat pel Decret 141/2014, de 5 de setembre, del Consell, després d'haver informat sobre aquesta resolució prèviament l'Advocacia de la Generalitat i la Intervenció Delegada, resolc:  
  
Primer  
Modificar el Pla estratègic de subvencions de la Conselleria d'Educació, Cultura i Esport per al període 2020/2023, aprovat per la Resolució de 23 de març de 2020, del conseller d'Educació, Cultura i Esport, i s'addiciona en l'annex únic una nova ajuda de la Direcció General de l'Institut Valencià de Cultura dins de l'objectiu estratègic 4, Foment de la producció i difusió de les diferents manifestacions artístiques competència de l'Institut Valencià de Cultura, d'acord amb el detall que figura com a annex II d'aquesta resolució.  
  
Segon  
Aprovar les bases reguladores per a la concessió de subvencions per a ampliar i diversificar l'oferta cultural en àrees no urbanes, així com el model de sol·licitud i els documents complementaris.  
  
Tercer  
Convocar les ajudes per a finançar activitats des de l'1 de gener de 2022 fins al 30 de novembre de 2023 com a mitjà d'afavorir les iniciatives que suposen la difusió i promoció de les arts escèniques valencianes de teatre, dansa i circ en les modalitats indicades.  
  
Quart  
Publicar aquesta resolució en el Diari Oficial de la Generalitat Valenciana.  
  
Cinqué  
Aquesta resolució tindrà efecte l'endemà de publicar-se en el Diari Oficial de la Generalitat Valenciana.  
  
Contra aquesta resolució es podrà interposar, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs potestatiu de reposició davant de la consellera d'Educació, Cultura i Esport, en el termini d'un mes, comptat des de l'endemà de la publicació de la resolució en el Diari Oficial de la Generalitat Valenciana, o, directament, un recurs contenciós administratiu davant dels jutjats contenciosos administratius de la Comunitat Valenciana, en el termini de dos mesos, comptats des de l'endemà de la publicació de la resolució en el Diari Oficial de la Generalitat Valenciana, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de maig de 2023.- La presidenta de l'Institut Valencià de Cultura: Raquel Tamarit Iranzo.  
  
  
  
ANNEX I  
Bases reguladores i convocatòria de les subvencions  
  
Article 1. Objecte i finalitat de les subvencions  
1. La finalitat d'aquestes ajudes és reforçar i desenvolupar les capacitats del sector cultural per a aconseguir un teixit sòlid en els nuclis de poca població, incrementant l'activitat cultural en el territori com a motor de canvi, dinamització i transformació social, que aprofundisca els vincles individuals i socials amb el territori, oferint noves oportunitats.  
2. Les accions i les activitats que es finançaran a través d'aquesta línia d'ajudes han de respondre a un o diversos dels objectius següents:  
  
a) Impulsar l'activitat, la creació, les pràctiques i els processos culturals contemporanis en estreta vinculació amb les comunitats i els seus contextos socials, territorials i culturals específics, contribuint a la construcció de nous relats, imaginaris, representacions, estètiques, valors i actituds per al medi rural en el context dels reptes que planteja el món contemporani, així com valorar, en diàleg amb el present, el patrimoni, el coneixement i els sabers tradicionals.  
  
b) Promoure la dinamització, la modernització i la innovació dels sectors i els agents culturals i creatius que operen en el medi rural, afavorint la generació d'ocupació, la professionalització i la creació de xarxes professionals locals, regionals i nacionals, així com ajudar a aconseguir la igualtat de gènere en aquests sectors.  
c) Promoure la inclusió i estimular la participació ciutadana activa en l'activitat cultural com a instrument de participació democràtica, benestar, salut i cohesió social i territorial, amb atenció especial a la incorporació d'estratègies d'igualtat de gènere i participació juvenil i a la col·laboració amb els centres educatius.  
d) Afavorir la diversitat cultural, així com el diàleg i l'intercanvi rural-urbà.  
e) Impulsar la contribució de la cultura als Objectius de Desenvolupament Sostenible, en particular als vinculats amb la sostenibilitat mediambiental.  
3. D'acord amb la Llei 9/2022, de 30 de desembre, de 2022, de pressupostos de la Generalitat per a l'exercici 2023 (DOGV 9502, 31.12.2022), les ajudes convocades s'imputaran al crèdit previst en la secció 09, entitat 00418, línia de subvenció S8620000 «Revaloració de la indústries culturals», amb un import inicial d'1.471.907,20 €.  
  
  
Article 2. Règim jurídic  
1. Les ajudes que es financen a l'empara d'aquesta convocatòria s'emmarquen en el Pla de recuperació, transformació i resiliència del govern espanyol i tenen per objectiu finançar projectes per a ampliar i diversificar l'oferta cultural en àrees no urbanes. Serà aplicable el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, així com la resta de normes de la Unió Europea sobre la matèria i estatals de desenvolupament o transposició d'aquelles.  
  
2. Aquestes ajudes tindran caràcter de subvenció i el procediment per a concedir-les serà el de concurrència competitiva mitjançant convocatòria pública aprovada per l'òrgan competent per a la concessió i es tramitarà d'acord amb els principis de publicitat, concurrència, objectivitat, transparència, igualtat i no-discriminació, eficàcia en el compliment dels objectius fixats per l'administració concedent, i eficiència en l'assignació i la utilització de recursos públics, previstos en l'article 8 de la Llei 38/2003 (LGS), així com els establits en la Llei 1/2022, de 13 d'abril, de transparència i bon govern de la Comunitat Valenciana.  
Aquestes ajudes es regiran per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb les característiques que estableixen aquestes bases reguladores, i per la Llei 39/2015, d'1 d'octubre, del procediment administratiu comú de les administracions públiques; així mateix, s'atendran els preceptes aplicables de la Llei 38/2003, de 17 de novembre, general de subvencions, i el seu reglament de desplegament, i la resta de disposicions vigents que resulten aplicables a les subvencions atorgades per l'Administració de la Comunitat Valenciana.  
  
  
Article 3. Compatibilitat i règim de comunicació a la Comissió Europea  
1. La percepció d'aquesta subvenció no és compatible amb la percepció d'altres fons estructurals de la Unió Europea. No obstant això, sí que és compatible amb la percepció d'altres subvencions, ajudes, ingressos o recursos per a la mateixa finalitat, procedents d'organismes públics o privats, sense que l'import total de les ajudes rebudes puga superar el cost de l'activitat subvencionada.  
2. Els interessats només podran presentar una sol·licitud d'ajuda. En el cas de presentar més d'un projecte dins del termini de presentació de sol·licituds, només es considerarà vàlidament presentat el que ho haja sigut en últim lloc.  
3. Les ajudes que per l'import no suposen un falsejament de la competència que afecte els intercanvis comercials entre els estats membres es podran acollir al règim de minimis que estableix el Reglament (UE) núm. 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L352, de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i als ajustos pertinents (DO L215, de 07.07.2020), i no requereixen ser notificats a la Comissió Europea; excepte en els casos que el reglament n'exceptue l'aplicació en l'article 1.1, entre els quals no es troben els sectors culturals.  
  
En conseqüència, les ajudes que regula aquesta resolució s'acolliran al règim de minimis.  
D'acord amb l'article 3.2 del Reglament 1407/2013, l'import total de l'ajuda sota aquest concepte de minimis, concedit per un estat membre a una única empresa, no ha d'excedir els 200.000 euros durant qualsevol període de tres exercicis fiscals. D'acord amb l'article 6.1 del Reglament de minimis, el centre gestor, abans de concedir l'ajuda, haurà de comprovar que aquesta concessió no dona lloc al fet que l'import total de les ajudes de minimis concedides a l'empresa sobrepassa el límit esmentat. En cas que se supere aquest límit màxim, cap ajuda nova es podrà acollir al Reglament de minimis. A aquest efecte, se sol·licitarà a les entitats beneficiàries una declaració responsable sobre altres ajudes de minimis concedides en l'exercici fiscal corrent i en els dos exercicis anteriors. El període de tres exercicis fiscals es determinarà prenent com a referència els exercicis fiscals utilitzats per l'empresa en l'estat membre de què es tracte i totes les ajudes s'hauran d'expressar com a subvenció en efectiu, amb xifres emprades brutes, és a dir, abans de la deducció d'impostos o altres càrregues. Aquest període presenta, a més, un caràcter mòbil, és a dir, per a tota nova ajuda de minimis que es concedisca, s'ha de calcular la quantia total d'ajudes de minimis atorgades en l'exercici fiscal present i en els anteriors. El moment en què s'ha de considerar concedida una ajuda de minimis és aquell en què es reconega a l'empresa el dret legal a rebre l'ajuda en virtut del règim jurídic nacional aplicable, amb independència de la data de pagament de l'ajuda de minimis a l'empresa.  
  
D'acord amb l'article 5 del Reglament 1407/2013, les ajudes de minimis concedides es podran acumular amb: a) altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament; b) altres ajudes de minimis concedides d'acord amb altres reglaments de minimis, fins al límit màxim pertinent que s'estableix en l'article 3, apartat 2, d'aquest Reglament 1407/2013 (200.000 euros en tres exercicis fiscals).  
No s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es poden acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió. El Reglament 1407/2013 serà aplicable fins al 31 de desembre de 2023.  
  
  
Article 4. Beneficiaris  
1. Podran ser beneficiàries les persones físiques o jurídiques, sempre que tinguen residència fiscal a la Comunitat Valenciana, així com les entitats públiques, incloent-hi els ajuntaments, les agrupacions d'entitats locals, i privades, amb ànim de lucre i sense, incloent-hi les entitats dependents d'entitats locals, autonòmiques o estatals, així com els professionals inscrits en el Règim Especial de Treballadors Autònoms. En cap cas podran obtindre la condició de beneficiaris les mateixes entitats autonòmiques o locals convocants o perceptores dels fons, però sí les fundacions o els organismes públics dependents d'aquestes amb personalitat jurídica pròpia i que complisquen els requisits que estableix l'article 5.  
2. La persona beneficiària de la subvenció haurà de ser l'executant en termes econòmics de la inversió corresponent al projecte presentat a aquesta convocatòria.  
  
Article 5. Requisits dels projectes  
1. Les ajudes es destinaran a finançar projectes i activitats culturals que se celebren o es desenvolupen en el medi rural, entenent com a tal, com ho defineix la Llei 45/2007, de 13 de desembre, per al desenvolupament sostenible del medi rural, l'espai geogràfic format per l'agregació de municipis o entitats locals menors definit per les administracions competents que tinguen una població inferior a 30.000 habitants i una densitat inferior a 100 habitants per km quadrat. En absència de definició, aquest espai quedarà delimitat pel terme municipal. Es donarà, en qualsevol cas, un tractament prioritari als projectes i les activitats que es desenvolupen en municipis o localitats de menys de 5.000 habitants i estiguen integrats en el medi rural.  
  
2. Es finançaran els projectes i les activitats que suposen una contribució rellevant i significativa a l'ecosistema cultural dels seus territoris respectius i l'import mínim dels quals ascendisca a 31.250,00 €.  
3. En particular, es finançaran les actuacions següents amb les ajudes:  
a) Esdeveniments o espectacles artístics o culturals, festivals, exposicions i altres activitats culturals similars dins dels àmbits següents: cinema i arts audiovisuals, teatre, dansa, circ, música, arts visuals, literatura i paraula, arquitectura, disseny i artesania, incloent-hi les activitats artístiques multidisciplinàries i les que relacionen la cultura i les arts amb la ciència i/o els sabers i la cultura tradicional valenciana.  
  
b) Projectes que mitjançant la participació multiagent-laboratoris d'idees, prototipatges de projectes, iniciatives transdisciplinàries o aliances intersectorials afavorisquen l'experimentació, la investigació i la innovació cultural i tinguen una concreció pràctica en el territori.  
  
c) Patrimoni immaterial, en connexió amb la cultura i les pràctiques contemporànies.  
d) Activitats d'educació, transferència i mediació artística i cultural, incloent-hi l'ús de les noves tecnologies  
4. Les entitats beneficiàries hauran de contribuir a l'objectiu d'autonomia estratègica i digital de la Unió Europea, així com garantir la seguretat de la cadena de subministrament tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, mitjançant l'adquisició d'equips, components, integracions de sistemes i programari associat a proveïdors situats a la Unió Europea.  
Els beneficiaris finals estaran obligats a crear a Espanya tota l'ocupació necessària per a dur a terme l'activitat, que es realitzarà amb personal contractat i afiliat a la Seguretat Social en el territori nacional. El compliment d'aquest requisit haurà de justificar-se documentalment.  
  
5. En compliment del que disposa en el Pla de recuperació, transformació i resiliència (PRTR), en el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, i la seua normativa de desplegament, així com amb el que requereix la Proposta de decisió d'execució del Consell relativa a l'aprovació de l'avaluació del Pla de recuperació i resiliència d'Espanya, tots els projectes d'inversió que han de dur-se a terme en compliment de l'acord esmentat han de respectar l'anomenat principi de no causar un perjudici significatiu al medi ambient (principi DNSH, per les sigles en anglés: Do No Significant Harm) i les condicions de l'etiquetatge climàtic i digital. Això inclou el compliment de les condicions específiques assignades previstes en el component 24, així com en les inversions en les quals s'emmarquen els projectes esmentats, tant quant al principi DNSH com a l'etiquetatge climàtic i digital, i especialment les que recullen els apartats 3,6 i 8 del document del component 24 del pla.  
  
6. El sol·licitant haurà de declarar en la sol·licitud (annex II) que no desenvolupa activitats excloses segons el que indica la Guia tècnica sobre l'aplicació del principi de no causar un perjudici significatiu en virtut del reglament relatiu al Mecanisme de recuperació i resiliència. A l'efecte del Reglament de l'MRR, el principi DNSH ha d'interpretar-se segons el que preveu l'article 17 del Reglament de taxonomia. Aquest article defineix què constitueix un «perjudici significatiu» als sis objectius mediambientals que comprén el Reglament de taxonomia:  
  
1. Es considera que una activitat causa un perjudici significatiu a la mitigació del canvi climàtic si dona lloc a emissions considerables de gasos d'efecte d'hivernacle (GEH).  
2. Es considera que una activitat causa un perjudici significatiu a l'adaptació al canvi climàtic si provoca un augment dels efectes adversos de les condicions climàtiques actuals i de les previstes en el futur, sobre si mateixa o en les persones, la naturalesa o els actius (6).  
3. Es considera que una activitat causa un perjudici significatiu a la utilització i la protecció sostenibles dels recursos hídrics i marins si va en detriment del bon estat o del bon potencial ecològic de les masses d'aigua, incloent-hi les superficials i subterrànies, i del bon estat ecològic de les aigües marines.  
4. Es considera que una activitat causa un perjudici significatiu a l'economia circular, incloent-hi la prevenció i el reciclatge de residus, si genera importants ineficiències en l'ús de materials o en l'ús directe o indirecte de recursos naturals; si dona lloc a un augment significatiu de la generació, la incineració o l'eliminació de residus; o si l'eliminació de residus a llarg termini pot causar un perjudici significatiu i a llarg termini per al medi ambient.  
5. Es considera que una activitat causa un perjudici significatiu a la prevenció i el control de la contaminació quan dona lloc a un augment significatiu de les emissions de contaminants a l'atmosfera, l'aigua o el sòl.  
6. Es considera que una activitat causa un perjudici significatiu a la protecció i la restauració de la biodiversitat i els ecosistemes quan va en gran manera en detriment de les bones condicions i la resiliència dels ecosistemes, o va en detriment de l'estat de conservació dels hàbitats i les espècies, en particular d'aquells d'interés per a la Unió.  
  
  
Article 6. Presentació de sol·licituds  
1. D'acord amb l'article 14.2 i 3 de la Llei 39/2015, d'1 d'octubre, del procediment administratiu comú de les administracions públiques, la tramitació electrònica serà obligatòria en totes les fases del procediment.  
2. La resolució de cada convocatòria es publicarà en el Diari Oficial de la Generalitat Valenciana i en el web de l'IVC: http://ivc.gva.es/.  
3. Totes les sol·licituds s'han de presentar per via telemàtica a través del registre electrònic accessible des de la pàgina web http://ivc.gva.es/, per a la qual cosa l'entitat o el seu representant han de disposar de qualsevol dels certificats o les signatures electròniques que admet aquesta aplicació.  
En cap cas seran vàlids els documents als quals s'haja d'accedir mitjançant enllaços o adreces web, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius, de manera que aquests documents es consideraran no presentats.  
4. Les sol·licituds hauran d'omplir-se segons els models normalitzats que s'adjuntaran en la convocatòria corresponent i que estaran accessibles en el web http://ivc.gva.es/. Aquests models inclouen l'annex de sol·licitud, el resum del projecte i la fitxa pressupostària. No es tindran en compte ni es valoraran els mèrits i els aspectes que han de ser objecte de valoració que no estiguen inclosos en els models normalitzats.  
5. El termini de presentació de sol·licituds serà de 20 dies hàbils a comptar des de l'endemà de la publicació de la convocatòria en el Diari Oficial de la Generalitat Valenciana. L'incompliment del termini esmentat donarà lloc a la no admissió de la sol·licitud.  
6. Les sol·licituds hauran de signar-se electrònicament abans de presentar-les. Tant la signatura electrònica de la sol·licitud com la presentació per mitjans electrònics en qualsevol dels registres previstos hauran de realitzar-les el sol·licitant o la persona que tinga capacitat de representació del sol·licitant.  
Les sol·licituds es consideraran efectivament presentades, a l'efecte de la comprovació i el còmput de terminis, en el moment en què la persona que presente la sol·licitud obtinga el justificant de presentació que genere el registre electrònic que s'establisca en la convocatòria corresponent.  
7. Si la sol·licitud no reuneix els requisits establits per a poder concórrer a la convocatòria o falta documentació sobre aquesta qüestió, l'òrgan competent requerirà a la persona interessada que l'esmene en el termini màxim de cinc dies hàbils, amb la indicació que, si no ho fa, es considerarà que desisteix de la sol·licitud, amb una resolució prèvia que caldrà dictar en els termes previstos en la legislació del procediment administratiu comú.  
Sense perjudici d'això, els requeriments individuals d'esmena podran substituir-se per la publicació en el web de l'IVC de la llista completa de les sol·licituds, amb la indicació de les que estan completes, les incompletes i assenyalant la documentació que falta per aportar o esmenar, i les no admeses a tràmit, i aquesta publicació tindrà el caràcter de notificació a l'efecte de computar el termini per a esmenar o completar la sol·licitud presentada.  
L'esmena és l'aportació d'un requisit, siga un esment en la mateixa sol·licitud o un document que haja d'adjuntar-s'hi, que no s'haja aportat quan corresponia, però que existia en el termini de presentar la sol·licitud. Per tant, en els documents aportats en l'esmena ha de constar la data, que necessàriament ha d'estar dins del termini de presentació de sol·licituds. La documentació acreditativa dels mèrits i d'aspectes que han de ser objecte de valoració (resum del projecte i fitxa pressupostària) que no s'hagen presentat en termini podran ser requerits i se'n condicionarà la validesa al fet que en aquests consten la signatura digital i la data i aquesta es trobe dins del termini de presentació de sol·licituds.  
  
8. L'IVC haurà de cursar les notificacions per la via electrònica a través de l'adreça electrònica habilitada de la persona jurídica o, en defecte d'això, a través de la carpeta ciutadana del representant de l'entitat o de la persona física sol·licitadora.  
Les notificacions es consideraran practicades o rebutjades en els termes que assenyalen els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i la legislació complementària. En aquest sentit, si transcorren deu dies naturals sense que s'accedisca al seu contingut, s'entendrà que la notificació s'ha rebutjat i es considerarà realitzat el tràmit de la notificació.  
9. Les dades de caràcter personal que figuren en la sol·licitud i, en general, les que resulten del procediment, podran incloure's en un fitxer perquè les tracte l'IVC com a titular responsable del fitxer, en l'ús de les funcions pròpies que té atribuïdes i en l'àmbit de les seues competències.  
Les persones sol·licitants podran exercir els drets d'accés, rectificació, cancel·lació i oposició, tot això de conformitat amb el que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
Es pot consultar la política completa de privacitat de l'IVC en l'adreça següent: https://ivc.gva.es/val/ivc-val/qui-som-ivc/avis-legal-val/politica-de-privadesa.  
Els documents que ja s'hagen aportat davant de l'administració actuant i que no hagen patit modificacions no serà preceptiu presentar-los de nou, sempre que es faça constar la data i l'òrgan o dependència en què s'hagen presentat i no hagen transcorregut més de quatre anys des que s'hagen presentat. En els supòsits d'impossibilitat material d'obtindre aquesta documentació, l'òrgan instructor podrà requerir a l'interessat que la presente. Tampoc caldrà presentar documents per a acreditar dades que ja consten en l'administració actuant.  
  
10. La presentació de la sol·licitud implica l'acceptació del sol·licitant d'aquestes bases i de les obligacions i altres condicions que concreten les convocatòries respectives.  
11. L'IVC ha de comunicar a la Base de dades nacional de subvencions (d'ara en avant, BDNS) la convocatòria d'aquesta, així com les subvencions concedides de conformitat amb el que disposa l'article 20 de l'LGS.  
  
Article 7. Documentació que cal aportar i declaracions responsables que s'adjunten a la sol·licitud  
1. La documentació administrativa que cal aportar juntament amb la sol·licitud és la següent:  
a) Si qui sol·licita és una persona física que no exerceix una activitat econòmica:  
DNI i certificat d'empadronament.  
b) Si qui sol·licita és un empresari individual (autònom):  
DNI, certificat d'empadronament i rebut del pagament de la quota d'autònom del mes anterior a la publicació de la convocatòria i, en cas d'oposició expressa en el formulari de sol·licitud a la consulta per part de l'Administració, haurà de presentar l'alta en el Cens d'empresaris, professionals i retenidors on conste la qualificació de l'activitat econòmica corresponent per a la qual se sol·licita la subvenció o, alternativament, l'alta en l'Impost d'Activitats Econòmiques (IAE).  
  
c) Si qui sol·licita és una persona jurídica:  
Escriptura o document públic de constitució o estatuts de l'entitat inscrits en el registre oficial corresponent i el NIF de l'empresa, així com el poder de representació que exerceix el signant de la sol·licitud (document públic o certificat de l'acord adoptat per l'òrgan de govern que corresponga que aprove la sol·licitud d'aquesta ajuda i que faculte el representant per a subscriure la petició), excepte en el cas que el sol·licitant siga l'administrador únic, i DNI del representant. Així mateix, en cas d'oposició expressa en el formulari de sol·licitud a la consulta per part de l'Administració, haurà de presentar l'alta en el Cens d'empresaris, professionals i retenidors on conste la qualificació de l'activitat econòmica corresponent per a la qual se sol·licita la subvenció o, alternativament, l'alta en l'Impost d'Activitats Econòmiques (IAE).  
  
d) Si qui sol·licita és una associació o entitat sense ànim de lucre:  
Estatuts de l'associació o l'entitat i la seua inscripció en el registre corresponent, el NIF de l'associació o l'entitat, el poder de representació que exerceix el signant de la sol·licitud i el DNI del representant.  
e) Si qui sol·licita és un ajuntament o altres entitats del sector públic:  
Certificat de l'acte o l'acord adoptat per l'òrgan competent pel qual s'autoritza l'entitat pública a participar en la convocatòria, expedit per l'òrgan de govern de la corporació local.  
f) Si qui sol·licita és una agrupació d'entitats sense personalitat jurídica:  
Hauran de presentar l'acord de l'agrupació.  
2. El formulari de sol·licitud, inclourà les declaracions responsables següents:  
a) Declaració d'ajudes d'estat: llista i import de totes les subvencions, ajudes, ingressos o recursos que s'hagen sol·licitat o concedit, o estiguen pendents de percepció per altres administracions o institucions públiques per a la mateixa finalitat, a l'efecte del que preveu l'article 14 de la Llei 38/2003, general de subvencions (LGS).  
b) Declaració d'ajudes de minimis, de l'exercici fiscal present i dels dos anteriors.  
c) Declaració d'estar lliure de prohibicions a fi de no concórrer en cap de les prohibicions per a obtindre la condició de persona beneficiària, especificades en el punt 2 de l'article 13 de l'LGS, i haurà d'estar en aquesta situació durant tot el procediment de tramitació de les ajudes, fins al pagament d'aquestes. Qualsevol circumstància que puga afectar aquesta declaració responsable al llarg de la duració del procediment de les ajudes s'haurà de comunicar necessàriament a l'IVC tan prompte com es produïsca.  
d) Declaració de foment d'ocupació de persones amb discapacitat o, si és el cas, declaració de l'exempció d'aquesta obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat (DOGV 4479, d'11.04.2003), i l'article 5 del Decret 279/2004, de 17 de desembre, del Consell de la Generalitat, pel qual es regulen mesures, en els procediments de contractació administrativa i de concessió de subvencions, per al foment de l'ocupació de les persones amb discapacitat (DOGV 4907, 21.12.2004).  
e) Declaració de drets d'autoria a fi de complir la normativa en matèria de drets de propietat intel·lectual.  
f) Declaració sobre utilització d'espais escènics, en la qual la persona sol·licitant manifeste, sota la seua responsabilitat exclusiva, que els espais i els locals on es realitzaran les activitats compleixen els requisits establits en la normativa vigent per a dur-les a terme i, especialment, el que preveu la Llei 14/2010, de 2 de desembre, de la Generalitat, d'espectacles públics, activitats recreatives i establiments públics, modificada per la Llei 6/2018 (DOGV 6414, 10.12.2010, i DOGV 8256, de 16.03.2018), que disposa de la documentació que així ho acredita i que es compromet a mantindre'n el compliment durant el desenvolupament d'aquestes; i d'acord, a més, amb el que preveu el punt 7 de l'annex del Decret 32/2014, de 14 de febrer, del Consell, pel qual s'aprova el Catàleg d'activitats amb risc de la Comunitat Valenciana.  
  
g) Declaració sobre les contractacions tècniques i artístiques corresponents al desenvolupament de l'activitat objecte de la subvenció que complisca les cotitzacions a la Seguretat Social i l'abonament de les retribucions, d'acord amb el que disposa la resolució que regula el Conveni col·lectiu de treball del sector dels actors i les actrius de teatre de la Comunitat Valenciana (DOGV 8307, 31.05.2018), i d'abonar les factures corresponents en el cas de serveis artístics o tècnics prestats per persones acollides al règim d'autònoms, d'acord amb els contractes subscrits.  
h) Declaració responsable en què es declare que l'entitat no està en crisi, segons el que disposen les directrius comunitàries sobre ajudes estatals de salvament i reestructuració d'empreses en crisi (Comunicació de la Comissió 2014/C 249/1, de 31.07.2014) i que no està subjecta a una ordre de recuperació per declaració de la Comissió d'ajuda il·legal i incompatible.  
i) Declaració responsable en què s'indique que l'import de l'ajuda no excedirà el que és necessari per a cobrir les pèrdues d'explotació i un benefici raonable durant el període de referència. Això es garantirà ex ante sobre la base de previsions realistes o mitjançant un mecanisme de reembossament. En cas que s'incomplisca aquesta obligació, es reintegraran les quantitats abonades.  
j) Declaració responsable del fet que coneix la normativa que és aplicable, en particular els apartats 2.d i 3 de l'article 22 del Reglament (UE) 2021/241, del Parlament Europeu i del Consell, de 12 de febrer de 2021.  
k) Declaració responsable del seu compromís amb els estàndards més exigents en relació amb el compliment de les normes jurídiques, ètiques i morals, adoptant les mesures necessàries per a previndre i detectar el frau, la corrupció i els conflictes d'interessos, i comunicar, si és el cas, a les autoritats que corresponga els incompliments observats.  
  
l) Declaració responsable de ser coneixedor que el finançament, en forma de subvenció, al qual s'accedeix, procedeix del Mecanisme de recuperació i resiliència de la Unió Europea i que assumeix totes les obligacions derivades del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, altres normes de la Unió sobre la matèria i per les normes estatals de desplegament o transposició d'aquestes, especialment quant al requeriment de complir el perjudici de no ocasionar un perjudici significatiu al medi ambient (principi DNSH) i les condicions de l'etiquetatge climàtic i digital. Això inclou el compliment de les condicions específiques assignades previstes en el component 24, així com en les inversions en què s'emmarquen els projectes esmentats, tant pel que fa al principi DNSH com a l'etiquetatge climàtic i digital, i especialment les recollides en els apartats 3, 6 i 8 del document del component 24 del pla.  
  
m) Declaració responsable del fet que coneix la normativa que és aplicable, en particular els apartats 2.d i 3 de l'article 22 del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, relatius a:  
1r. Recaptar, a l'efecte d'auditoria i control de l'ús de fons en el marc del pla de recuperació i resiliència, en un format electrònic que permeta realitzar cerques i en una base de dades única, les dades relatives al nom de l'empresa, el NIF i el domicili fiscal.  
2n. Les dades anteriors només seran tractades pels estats membres i per la Comissió a l'efecte i la duració de l'auditoria corresponent de l'aprovació de la gestió pressupostària i dels procediments de control relacionats amb la utilització dels fons del PRTR.  
n) El sol·licitant manifesta accedir a la cessió i el tractament de les dades amb els fins detallats expressament en els articles esmentats en la lletra anterior.  
o) El sol·licitant declara responsablement el seu compromís amb els estàndards més exigents en relació amb el compliment de les normes jurídiques, ètiques i morals, adoptant les mesures necessàries per a previndre i detectar el frau, la corrupció i els conflictes d'interessos, i comunicant, si és el cas, a les autoritats que corresponga els incompliments observats.  
p) El sol·licitant declara que atenent el contingut del Pla de recuperació, transformació i resiliència (PRTR), es compromet en la mesura que siga possible a respectar els principis d'economia circular i evitar impactes negatius significatius en el medi ambient (DNSH) exigit pel Reglament (UE) 2021/241, pel qual s'estableix el Mecanisme de recuperació i resiliència, de manera que no desenvolupa activitats excloses segons el que indica la Guia tècnica sobre l'aplicació del principi de no causar un perjudici significatiu en virtut del reglament relatiu al Mecanisme de recuperació i resiliència, que no preveu efectes directes de les successives fases de l'activitat sobre el medi ambient, ni efectes indirectes primaris, entenent com a tals els que puguen materialitzar-se després de la seua finalització i que no es causarà un perjudici significatiu als sis objectius mediambientals de l'article 17 del Reglament (UE) 2020/852, que s'enumeren a continuació:  
  
- Mitigació del canvi climàtic: es considera que una activitat causa un perjudici significatiu a la mitigació del canvi climàtic si dona lloc a emissions considerables de gasos d'efecte d'hivernacle (GEI).  
  
- Adaptació al canvi climàtic: es considera que una activitat causa un perjudici significatiu a l'adaptació al canvi climàtic si provoca un augment dels efectes adversos de les condicions climàtiques actuals i de les previstes en el futur, sobre si mateixa o en les persones, la naturalesa o els actius.  
- Ús sostenible i protecció dels recursos hídrics i marins: es considera que una activitat causa un perjudici significatiu a la utilització i la protecció sostenibles dels recursos hídrics i marins si va en detriment del bon estat o del bon potencial ecològic de les masses d'aigua, incloent-hi les superficials i subterrànies, i del bon estat ecològic de les aigües marines.  
- Economia circular, incloent-hi la prevenció i el reciclatge de residus: es considera que una activitat causa un perjudici significatiu a l'economia circular, incloent-hi la prevenció i el reciclatge de residus, si genera ineficiències importants en l'ús de materials o en l'ús directe o indirecte de recursos naturals; si dona lloc a un augment significatiu de la generació de residus, el tractament mecanicobiològic, la incineració o el depòsit en abocador de residus; o si l'eliminació de residus a llarg termini pot causar un perjudici significatiu i a llarg termini per al medi ambient.  
- Prevenció i control de la contaminació a l'atmosfera, l'aigua o el sòl: es considera que una activitat causa un perjudici significatiu a la prevenció i el control de la contaminació quan dona lloc a un augment significatiu de les emissions de contaminants a l'atmosfera, l'aigua o el sòl.  
- Protecció i restauració de la biodiversitat i els ecosistemes: es considera que una activitat causa un perjudici significatiu a la protecció i la restauració de la biodiversitat i els ecosistemes quan va en gran manera en detriment de les bones condicions i la resiliència dels ecosistemes, o va en detriment de l'estat de conservació dels hàbitats i les espècies, en particular d'aquells d'interés per a la Unió.  
  
q) El sol·licitant declara que no preveu efectes directes del projecte o l'activitat sobre el medi ambient, ni efectes indirectes primaris, entenent com a tals els que puguen materialitzar-se després de la seua finalització, una vegada realitzat el projecte o activitat.  
3. Memòria del projecte de l'entitat d'acord amb el model normalitzat, que assenyale de manera clara, entre altres, les qüestions següents: l'espai o espais on es realitzarà el projecte, una previsió del seu desenvolupament; l'activitat o activitats que el componen, amb una descripció d'aquestes i els objectius que persegueix, que destaque la seua capacitat d'innovació i transformació, així com els indicadors que serveixen per a mesurar aquests objectius i qualsevol informació que permeta realitzar l'avaluació del projecte d'acord amb els criteris establits en aquestes bases.  
En tot cas, i per tal de fer la valoració, la memòria haurà de contindre els aspectes següents: nombre d'habitants de l'ajuntament on es desenvolupa l'activitat o la part principal, en el cas que es realitze en diversos termes municipals. Cal indicar si el municipi ha sigut distingit per la Conselleria d'Educació, Cultura i Esport com a capital cultural valenciana. Cal indicar si l'ajuntament del municipi on es realitzen les activitats està adscrit al Circuit Cultural Valencià, en una, dues o tres de les seues modalitats (arts escèniques, música i audiovisual valencià). Cal indicar si l'activitat es realitza en diversos termes municipals. Cal indicar i explicar si es tracta d'un projecte interdisciplinari. Cal explicar la qualitat tècnica i l'interés del projecte, i el valor afegit que puga aportar a les estructures, la capacitat del projecte de generar sinergies entre diferents agents que afavorisca aliances intersectorials, i prevalga la investigació, l'experimentació i la innovació cultural amb una concreció pràctica en el territori. S'ha d'indicar, així mateix, l'aportació del sol·licitant al projecte a realitzar i l'adequació pressupostària, la capacitat econòmica i organitzativa de l'entitat i la viabilitat tècnica i financera del projecte. S'ha d'indicar si el projecte preveu la incorporació d'eines de mediació i avaluació dels diferents impactes del projecte.  
  
4. Fitxa pressupostària d'acord amb el model normalitzat, amb el pressupost detallat de l'activitat, amb el desglossament detallat de despeses i ingressos. Els sol·licitants tindran en compte la quantia màxima per a elaborar els seus pressupostos, amb la finalitat de garantir la coherència entre les actuacions que cal desenvolupar i la quantia de l'ajuda sol·licitada, i haurà d'entendre's que la quantia subvencionable serà la sol·licitada i que aquest pressupost serà vinculant a l'efecte de presentar la justificació. Aquest document ha de permetre comprovar la viabilitat tècnica i econòmica del projecte.  
5. D'acord amb el que preveu l'article 28 de la Llei 39/2015, d'1 d'octubre, i sense perjudici dels drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals, la presentació de la sol·licitud suposa la prestació del consentiment per part de la persona interessada perquè l'òrgan instructor del procediment puga recaptar dels organismes competents la informació relativa a:  
a) El compliment de les seues obligacions tributàries amb l'Agència Estatal d'Administració Tributària  
b) El compliment de les seues obligacions davant de la Seguretat Social.  
c) El compliment de les seues obligacions amb l'Administració de la Comunitat Valenciana.  
d) Resta de dades o documents emesos o en poder de qualsevol administració pública.  
No obstant això, el sol·licitant podrà denegar o revocar de manera expressa aquest consentiment, a través d'una comunicació escrita a l'Institut Valencià de Cultura, i manifestar la seua voluntat en aquest sentit. En aquest cas, haurà de presentar els documents acreditatius corresponents, i no aportar-los serà causa de requeriment, de conformitat amb el que disposen els articles 68.1 i 73.2 de la Llei 39/2015, d'1 d'octubre.  
Excepcionalment, en cas que alguna circumstància impedisca obtindre les dades esmentades, es podrà sol·licitar a les persones interessades que presenten els documents corresponents.  
En el cas que el sol·licitant siga una entitat local, bastarà presentar una declaració responsable d'estar al corrent de les obligacions tributàries i amb la Seguretat Social, així com de la resta de les obligacions amb la Comunitat Valenciana, signada per l'interventor o el secretari-interventor.  
Els certificats s'hauran d'expedir amb caràcter genèric o a l'efecte obtindre subvencions, per la qual cosa no són vàlids els emesos per a qualsevol altra finalitat. Igualment es consideraran complides les obligacions anteriors quan els deutes estiguen ajornats, fraccionats o se n'haja acordat la suspensió a conseqüència d'impugnació, aspectes que hauran d'acreditar-se presentant la resolució en la qual es concedisquen els ajornaments o els fraccionaments o se n'acorde la suspensió.  
  
6. No serà necessari aportar la documentació exigida que ja estiga en poder de l'Institut Valencià de Cultura, sempre que es complisquen els requisits següents:  
a) Que s'identifique el document o els documents afectats.  
b) Que es faça constar la data i l'òrgan o la dependència i el procediment en què s'hagen lliurat.  
c) Que no hagen transcorregut més de cinc anys des de la finalització del procediment al qual corresponguen.  
d) Que conste expressament que no hi ha oposició a la consulta i la comprovació d'aquesta documentació.  
Les declaracions responsables tindran els efectes que estableix l'article 69 de la Llei 39/2015, d'1 d'octubre, del procediment administratiu comú de les administracions públiques. La inexactitud, la falsedat o l'omissió, de caràcter essencial, en qualsevol dada, manifestació o document que s'adjunte o s'incorpore a una declaració responsable, o la no presentació de la declaració responsable, determinarà la impossibilitat de continuar l'exercici del dret o l'activitat afectada des del moment en què es tinga constància d'aquests fets, sense perjudici de les responsabilitats penals, civils o administratives que corresponguen.  
  
  
Article 8. Instrucció  
1. La instrucció del procediment correspondrà al servei d'ajudes de la Direcció General de l'Institut Valencià de Cultura. L'òrgan instructor podrà sol·licitar als interessats tants aclariments i ampliacions d'informació i documents com siguen necessaris per a tramitar adequadament el procediment.  
2. L'aportació de documents i la realització d'al·legacions durant la tramitació del procediment, una vegada iniciat, es farà de manera telemàtica, per mitjà de la seu electrònica de l'IVC, accedint al servei digital d'aportació de documents a procediments en tràmit. S'hauran de concretar la convocatòria i la modalitat a la qual es presenta i en la descripció caldrà fer referència a l'expedient corresponent.  
  
3. Una vegada completada la documentació, les sol·licituds presentades que complisquen els requisits exigits s'ordenaran de més a menys puntuació, atenent els criteris de baremació inclosos en aquestes bases, i s'elaborarà la llista de sol·licituds que resultaran adjudicatàries de les ajudes, amb la indicació de l'import de la subvenció.  
  
Article 9. Comissió de valoració  
1. L'avaluació de les sol·licituds l'ha de dur a terme una comissió tècnica de valoració.  
2. La comissió estarà presidida pel titular de la Direcció General de l'IVC o la persona en qui delegue, i formada per cinc vocals, entre els quals hi haurà la persona titular del Servei d'Ajudes de l'IVC o la persona en qui delegue d'aquest servei. La persona que exercisca la secretaria de la comissió, que actuarà amb veu i sense vot, haurà d'ocupar un lloc tècnic o administratiu de l'IVC.  
Els altres quatre vocals a proposta de l'òrgan instructor i nomenats per l'òrgan competent seran experts independents en la matèria de qualificació professional provada.  
Dels cinc vocals de cada comissió tècnica, almenys dos seran homes i dos seran dones, i caldrà ajustar-se, per tant, al principi de presència equilibrada de dones i homes que estableix l'article 54 de la Llei orgànica 3/2007, de 22 de març, per a la igualtat efectiva d'homes i dones.  
  
3. De conformitat amb l'article 21.3 de la Llei 40/2015, d'1 d'octubre, de règim jurídic del sector públic (d'ara en avant, LRJSP), en les comissions tècniques de valoració podran participar experts que, pels coneixements específics que tenen, puguen valorar determinats aspectes dels projectes presentats i assessorar els membres de la comissió en aquest sentit.  
4. En el que aquestes no prevegen expressament, el funcionament de les comissions tècniques de valoració es regirà pel que preveu la legislació del procediment administratiu comú. Els membres d'aquestes comissions hauran d'estar subjectes a les causes d'abstenció i recusació que preveu la norma esmentada.  
5. Les actes de les reunions es podran incloure en un únic informe, en què ha de constar l'aplicació dels criteris de valoració i l'ordre preferent resultant. Aquest informe serà la base de la proposta de resolució de l'òrgan instructor.  
  
Article 10. Criteris objectius d'atorgament  
1. Per a concedir les subvencions es valoraran els criteris següents amb una puntuació màxima de 100 punts, i no es podrà concedir subvenció en el cas de no obtindre un mínim de 50 punts:  
1.1. Nombre d'habitants de l'ajuntament on es desenvolupa l'activitat o la part principal, en el cas que es realitze en diversos termes municipals. Màxim: 10 punts.  
  
Menys de 3.000 habitants 10 punts  
De 3.001 a 4.000 habitants 8 punts  
De 4.001 a 5.000 habitants 5 punts  
Més de 5.000 habitants 0 punts  
  
  
1.1. Activitat realitzada en diversos termes municipals, amb un màxim de 3 punts  
  
Activitat en més de 3 termes municipals de menys de 5.000 habitants 3 punts  
Activitat en 3 termes municipals de menys de 5.000 habitants 2 punts  
Activitat en 2 termes municipals de menys de 5.000 habitants 1 punt  
Activitat en només un terme municipal de menys de 5.000 habitants 0 punts  
  
  
1.2. Projecte interdisciplinari, amb un màxim de 5 punts  
  
Projecte amb més de 5 activitats 5 punts  
Projecte entre 3 i 5 activitats 3 punts  
Projecte amb 2 activitats 2 punts  
Projecte amb 1 activitat 1 punt  
  
  
1.4. Relació amb els projectes Capital Cultural Valenciana, de la Conselleria d'Educació, Cultura i Esport, i Circuit Cultural Valencià, de l'Institut Valencià de Cultura: màxim de 10 punts.  
  
Activitat en una ciutat que haja sigut nomenada capital cultural valenciana 5 punts  
Activitat en una ciutat del Circuit Cultural Valencià adscrita a les seues tres modalitats (arts escèniques, música i audiovisual valencià) 5 punts  
Activitat en una ciutat del Circuit Cultural Valencià adscrita a dues de les seues tres modalitats artístiques 4 punts  
Activitat en una ciutat del Circuit Cultural Valencià adscrita a una de les seues tres modalitats artístiques 3 punts  
  
  
1.5. Aportació del sol·licitant al projecte a realitzar, amb un màxim de 5 punts  
  
Aportació del sol·licitant de més del 50 % de l'import del projecte 5 punts  
Aportació del sol·licitant de més del 40 % i fins al 50 % de l'import del projecte 4 punts  
Aportació del sol·licitant de més del 30 % i fins al 40 % de l'import del projecte 3 punts  
Aportació del sol·licitant de més del 20 % i fins al 30 % de l'import del projecte 2 punts  
Aportació del sol·licitant de menys del 20 % de l'import del projecte 0 punts  
  
  
1.6. Adequació pressupostària. S'ha de valorar si el pressupost elaborat és coherent amb els preus de mercat, la viabilitat tècnica: fa referència a allò que atén les característiques tecnològiques i naturals involucrades en un projecte, amb les seues característiques, el model de realització, els mitjans tècnics necessaris, els mitjans humans que hi intervindran i la seua qualificació, els materials necessaris, el control de qualitat, la gestió de residus, etc.; si és possible, des del punt de vista tècnic. desenvolupar eficientment el nostre projecte; se'n valorarà, així mateix, la viabilitat financera: el projecte és viable, des del punt de vista financer, si no planteja problemes de tresoreria i té una estructura financera equilibrada, quant a endeutament, solvència i liquiditat; es mesurarà d'aquesta manera la capacitat econòmica i organitzativa de l'entitat per a realitzar el projecte, amb un màxim de 20 punts.  
  
  
Molt alta 20 punts  
Alta 15 punts  
Regular 10 punts  
Baixa 5 punts  
Molt poca 2 punts  
Nul·la 0 punts  
  
  
1.7. Adequació de l'activitat projectada a l'assoliment de les finalitats i els objectius establits en aquesta resolució, amb un màxim de 20 punts  
  
Molt alta 20 punts  
Alta 15 punts  
Regular 10 punts  
Baixa 5 punts  
Molt poca 2 punts  
Nul·la 0 punts  
  
  
1.8. Es valorarà la qualitat tècnica i l'interés del projecte, i el caràcter innovador amb valor afegit que puga aportar a les estructures, la capacitat del projecte de generar sinergies entre diferents agents que afavorisca aliances intersectorials, i que prevalga la investigació, l'experimentació i la innovació cultural amb una concreció pràctica en el territori, màxim de 20 punts.  
  
Molt alta 20 punts  
Alta 15 punts  
Regular 10 punts  
Baixa 5 punts  
Molt poca 2 punts  
Nul·la 0 punts  
  
  
1.9. Incorporació d'eines de mesurament i avaluació dels diferents impactes del projecte: cultural, econòmic, social, demogràfic, territorial, qualitat de vida, sostenibilitat mediambiental i altres, màxim de 7 punts.  
  
  
El projecte presentat incorpora eines del mesurament i l'avaluació d'almenys set dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 7 punts  
El projecte presentat incorpora eines del mesurament i l'avaluació d'almenys sis dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 6 punts  
El projecte presentat incorpora eines del mesurament i l'avaluació d'almenys cinc dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 5 punts  
El projecte presentat incorpora eines del mesurament i l'avaluació d'almenys quatre dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 4 punts  
El projecte presentat incorpora eines del mesurament i l'avaluació d'almenys tres dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 3 punts  
El projecte presentat incorpora eines del mesurament i avaluació d'almenys dos dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 2 punts  
El projecte presentat incorpora eines del mesurament i l'avaluació d'almenys un dels impactes següents: cultural, econòmic, social, demogràfic, territorial, qualitat de vida, sostenibilitat mediambiental i altres. 1 punt  
El projecte presentat no incorpora eines de mesurament i avaluació. 0 punts  
  
  
  
Article 11. Resolució provisional  
1. L'òrgan instructor, en vista del contingut de l'expedient i de l'informe que conté les actes de la comissió de valoració, formularà la proposta de resolució provisional.  
2. La proposta de resolució haurà d'expressar la llista de sol·licitants per als quals es proposa la concessió de la subvenció i la quantia, i especificar la puntuació obtinguda i els criteris de valoració seguits per a efectuar-la, així com la proposta de desestimació fonamentada de la resta de sol·licituds.  
3. La proposta de resolució provisional es publicarà en el web de l'IVC: https://ivc.gva.es/.  
4. Una vegada emesa la proposta de resolució provisional, l'interessat podrà presentar les al·legacions que considere oportunes en el termini previst en la convocatòria, que, com a mínim, serà de cinc dies hàbils.  
5. Les al·legacions es podran contestar de manera individual o en un escrit que haurà de contindre la llista de les al·legacions presentades, així com l'estimació o la desestimació i els motius pels quals s'estima o es desestima, que es publicarà en la pàgina web de l'IVC, i aquesta publicació tindrà el caràcter de notificació a l'efecte d'elevar a definitiva la resolució provisional.  
  
Article 12. Resolució i notificació  
1. La resolució de concessió o de denegació correspondrà la persona que exercisca la presidència de l'IVC.  
2. La resolució serà motivada, i contindrà la relació de beneficiaris, amb la indicació del nom del projecte i la quantia de la subvenció, i caldrà fer-hi constar, de manera expressa, la desestimació de la resta de les sol·licituds. La resolució acordarà tant l'atorgament de les subvencions com la desestimació i la no concessió, per desistiment, renúncia al dret o impossibilitat material sobrevinguda. S'indicarà la puntuació atorgada a cadascuna de les sol·licituds presentades en funció dels criteris de valoració establits en aquestes bases.  
3. La resolució de concessió posarà fi a la via administrativa, i contra aquesta es podrà interposar, potestativament, un recurs de reposició davant del president de l'IVC, en el termini d'un mes a comptar des de l'endemà de la publicació, o bé directament un recurs contenciós administratiu davant dels jutjats contenciosos administratius de València, en el termini de dos mesos a comptar des de l'endemà de la publicació, sense perjudici de qualsevol altre que s'estime pertinent.  
Una vegada transcorreguts sis mesos sense que s'haja dictat i notificat una resolució expressa, els interessats podran entendre desestimada la sol·licitud, sense perjudici del que estableix l'article 23 de la Llei 39/2015, d'1 d'octubre, del procediment administratiu comú de les administracions públiques.  
4. En tot cas, la resolució de la concessió d'ajudes s'haurà de publicar en el Diari Oficial de la Generalitat Valenciana, d'acord amb el que disposen l'article 45 de la Llei 39/2015, d'1 d'octubre, del procediment administratiu comú de les administracions públiques, i la pàgina web de l'IVC (http://ivc.gva.es/).  
  
Article 13. Modificació de la resolució de concessió   
1. L'entitat beneficiària, una vegada recaiguda la resolució de concessió, podrà sol·licitar-ne la modificació del contingut quan durant l'execució de la intervenció subvencionada es manifesten circumstàncies objectives que alteren o dificulten greument el desenvolupament de l'actuació. Es consideraran modificacions substancials les que afecten objectius, resultats o els indicadors de les actuacions, el canvi dels col·lectius protagonistes, el canvi de la localització del projecte, la modificació del cronograma d'activitats, els canvis en la composició de l'agrupació d'entitats i de les entitats subcontractades, així com la creació de partides pressupostàries no previstes inicialment, i/o les variacions en les partides que, sense alterar la quantia total de la subvenció i del cost total del projecte, superen un percentatge màxim de desviació pressupostària superior al 10 % entre les partides pressupostàries subvencionades pel Govern Valencià.  
2. Per a fer les modificacions substancials assenyalades en el paràgraf anterior, serà necessari presentar una sol·licitud motivada davant de l'òrgan gestor, a través del registre electrònic comú de l'Administració de la Comunitat Valenciana o en qualsevol dels registres als quals fa referència l'article 16.4 de la Llei 39/2015, d'1 d'octubre, del procediment administratiu de les administracions públiques, en el moment en què es produïsquen les circumstàncies que la justifique o en un termini no superior a un mes des de l'aparició d'aquestes, i en tot cas, abans que finalitze el termini d'execució previst de l'actuació subvencionada, en la qual indicarà les actuacions que es proposen modificar i les repercussions pressupostàries i temporals que impliquen.  
  
3. Es podrà concedir, de manera motivada, una ampliació del termini establit per a l'execució del projecte que no excedisca de la meitat d'aquest i sempre que amb això no es perjudiquen drets de tercers.  
4. L'òrgan que haja concedit la subvenció dictarà, si és el cas, la resolució que aprove o denegue la modificació substancial o l'ampliació del termini d'execució sol·licitada, i es notificarà en el termini màxim de quinze dies comptats a partir de la data de presentació de la sol·licitud de modificació. Una vegada transcorregut el termini màxim sense resoldre, es podrà entendre desestimada la sol·licitud d'acord amb el que preveu l'article 25.1.a de la Llei 39/2015, d'1 d'octubre, sense que això eximisca de l'obligació legal de resoldre.  
  
Article 14. Obligacions dels beneficiaris  
1. Té la consideració de beneficiari de les subvencions el destinatari dels fons públics que haja de realitzar l'activitat que n'haja fonamentat l'atorgament o que es trobe en la situació que en legitima la concessió.  
  
2. Són obligacions del beneficiari de la subvenció:  
a) Acceptar la subvenció i comprometre's a realitzar l'activitat, complir l'objectiu, executar el projecte o adoptar el comportament que fonamenta la concessió de la subvenció. A aquest efecte, s'entendran acceptats tàcitament la subvenció i els compromisos esmentats quan els beneficiaris no manifesten la renúncia expressa en el termini de deu (10) dies següents a la notificació de la concessió.  
b) Complir l'objectiu, realitzar l'activitat, executar el projecte o adoptar el comportament que fonamenta la concessió de la subvenció en el termini i la forma establits a aquest efecte.  
c) Justificar davant de l'Institut Valencià de Cultura el compliment dels requisits i les condicions, així com la realització de l'activitat i el compliment de la finalitat que hagen determinat la concessió o el gaudi de la subvenció; per a això, haurà de presentar dins del termini i en la forma escaient la documentació justificativa, en els termes que preveu aquesta resolució. A aquest efecte, podran sol·licitar-se tots els documents justificatius que siguen necessaris per a comprovar l'aplicació de la subvenció.  
d) Sotmetre's a les actuacions de comprovació que haja d'efectuar l'Institut Valencià de Cultura i a qualsevol altra de comprovació i control financer que puga realitzar la Intervenció General de la Comunitat Valenciana.  
e) Comunicar a l'Institut Valencià de Cultura, tan prompte com en tinguen coneixement i, en tot cas, amb anterioritat a la justificació de l'aplicació donada als fons percebuts, l'obtenció d'altres subvencions, ajudes, ingressos o recursos que financen les activitats subvencionades i provinguen de qualsevol altre ens, públic o privat, nacional o internacional, a l'efecte de no superar el 100 % dels costos de l'activitat tinguts en compte per a atorgar la subvenció.  
  
f) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de concessió i amb caràcter previ al pagament, així com amb l'Administració de la Comunitat Valenciana i no ser deutor per resolució de procedència de reintegrament.  
g) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control.  
h) Conservar els documents justificatius de l'aplicació dels fons percebuts, incloent-hi els documents electrònics, mentre puguen ser objecte d'actuacions de comprovació i control.  
i) Reintegrar els fons percebuts en els casos que preveu l'LGS.  
  
j) Els beneficiaris de subvencions o ajudes públiques hauran de complir les obligacions que els imposa la Llei 1/2022, de 13 d'abril, de transparència i bon govern de la Comunitat Valenciana.  
Entre aquestes, donar la publicitat adequada al caràcter públic del finançament de l'activitat, la inversió o l'actuació, d'acord amb el que disposa l'article 18, punt 4, de l'LGS, i en les circumstàncies i les condicions que preveu la Llei 1/2022, de 13 d'abril, de transparència i bon govern de la Comunitat Valenciana.  
Aquestes mesures consistiran en la inclusió dels logotips institucionals de l'IVC, així com les llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació.  
En aquest sentit, s'haurà de fer constar en tot el material gràfic i audiovisual publicitari que s'elabore (cartells, fullets, pancartes, suports digitals i la resta de documentació i material utilitzat) que l'activitat subvencionada es fa en col·laboració amb la Generalitat, i en les inclusions o els esments que es fan en les pàgines web oficials per a donar repercussió a les activitats, s'hauran d'incorporar els logotips institucionals que facilite l'IVC.  
k) Els beneficiaris de la subvenció hauran de complir, a més, les obligacions comunitàries i nacionals següents relatives al finançament del Mecanisme de recuperació i resiliència de la Unió Europea:  
  
1) Seran responsables de la fiabilitat i el seguiment de l'execució de les actuacions subvencionades, de manera que puga conéixer-se en tot moment el nivell de consecució de cada actuació.  
2) Se sotmetran a les actuacions de control de les institucions de la Unió, en virtut de l'article 22 del Reglament (UE) 2021/241, del Parlament Europeu i del Consell, de 12 de febrer.  
3) Assumeixen el manteniment d'una adequada pista d'auditoria de les actuacions realitzades en el marc d'aquesta subvenció i l'obligació de manteniment de la documentació de suport. El subministrament de la informació es realitzarà en els termes que establisca el Ministeri d'Hisenda de conformitat amb la normativa nacional i de la Unió Europea.  
  
4) Tenen l'obligació d'assegurar la regularitat de la despesa subjacent i l'adopció de mesures dirigides a previndre, detectar, comunicar i corregir el frau i la corrupció, previndre el conflicte d'interessos i el doble finançament.  
5) Custodiaran i conservaran la documentació del projecte finançat pel Mecanisme de recuperació i resiliència de conformitat amb l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió.  
6) En l'execució de les actuacions subvencionades, no perjudicaran significativament el medi ambient, d'acord amb l'article 17 del Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088.  
  
7) En totes les actuacions de publicitat, comunicació i difusió que es realitzen una vegada notificada la concessió de la subvenció s'haurà de donar la publicitat adequada al caràcter públic del finançament, incorporant el logotip de la Conselleria d'Educació, Cultura i Esport / l'Institut Valencià de Cultura.  
Així mateix, han de complir les obligacions d'informació i publicitat que les autoritats competents establisquen relatives al finançament del Mecanisme de recuperació i resiliència. En particular, en les mesures d'informació i comunicació de les actuacions que desenvolupen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s'hauran d'incloure els logotips següents:  
  
a) L'emblema de la Unió Europea.  
b) Juntament amb l'emblema de la Unio, s'inclourà el text «Finançat per la Unio Europea-Next Generation EU».  
c) Es deuen emprar els següents logotips:  
d) S'hauran de tindre en compte les normes gràfiques i els colors normalitzats que estableix l'annex II del Reglament d'execució 821/2014.  
També es pot consultar la pàgina web   
http://publications.europa.eu/code/es/es-5000100.htm,   
i descarregar diferents exemples de l'emblema en:   
https://europa.eu/european-union/about-eu/symbols/flag\_es#download.  
Tots els cartells informatius i les plaques s'hauran de col·locar en un lloc ben visible i d'accés al public.  
8) En cas d'haver realitzat actuacions de publicitat, comunicació i difusió, tant escrites com audiovisuals en relació amb el projecte, els beneficiaris de les ajudes hauran d'aportar l'acreditació de la difusió del caràcter públic del finançament de l'activitat subvencionada, que cite els fons de Next Generation EU, que financen les actuacions del Mecanisme de recuperació i resiliència (MRR) i que incloga els logotips oficials indicats en aquest article.  
9) Mantindre la destinació dels béns que hagen sigut objecte de subvenció i aplicar-los a la finalitat prevista en la sol·licitud de concessió durant un període mínim de dos anys a comptar de la justificació per part del beneficiari de l'execució del projecte. A l'efecte del còmput d'aquest termini, es considerarà com a data de justificació de l'execució del projecte la data de la presentació de la justificació final de la inversió.  
3. La comprovació de la falsedat d'alguna de les dades en els documents presentats com a justificació o els requerits per a aquesta implicarà la revocació immediata de la subvenció, sense perjudici que s'inicie el procediment sancionador previst en l'LGS.  
  
Article 15. Justificació de la subvenció  
1. La persona beneficiària està obligada a presentar la justificació del compliment de les condicions imposades i de la consecució dels objectius que preveu l'acte de concessió de la subvenció. La justificació s'ajustarà a les exigències de la normativa comunitària i nacional relativa al Mecanisme de recuperació i resiliència.  
2. L'activitat subvencionada haurà de desenvolupar-se íntegrament entre l'1 de gener de 2022 i el 30 de novembre de 2023.  
3. Els beneficiaris tenen l'obligació de justificar, dins del termini i en la forma escaient, la realització de l'activitat subvencionada i el compliment de la finalitat que haja determinat la concessió de la subvenció. Els beneficiaris de les ajudes estaran obligats a justificar la totalitat de les despeses del projecte, no només la part corresponent a l'ajuda rebuda, sinó també l'import i l'aplicació de fons propis de l'entitat i d'altres subvencions o recursos rebuts per a finançar l'activitat, així com la procedència d'aquests últims.  
4. La documentació justificativa de l'activitat subvencionada haurà de presentar-se fins al 31 de març de 2024.  
5. Per a la justificació final de la subvenció, s'haurà de presentar una auditoria davant de l'Institut Valencià de Cultura integrada pels documents següents:  
a) Una memòria d'actuació d'acord amb el model normalitzat, justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts. Aquesta memòria haurà d'estar signada i inclourà els documents següents:  
1) Relació detallada de les actuacions desenvolupades.  
2) Còpia de la documentació gràfica que acredite que s'ha realitzat la publicitat i la difusió de les actuacions subvencionades en les quals s'ha fet constar que aquestes estan subvencionades per la Conselleria d'Educació, Cultura i Esport mitjançant l'Institut Valencià de Cultura, així com els logotips als quals fa referència aquesta resolució.  
La memòria d'actuació ha de permetre comprovar la realització efectiva de l'activitat i el compliment de les condicions imposades en la concessió de la subvenció, així com avaluar els resultats obtinguts en l'execució del projecte. Per tant, haurà de referir-se a tot el que ja s'ha realitzat i conclòs, i aportar dades exactes i concretes, de manera que permeta relacionar, de manera clara i transparent, els documents justificatius de les despeses produïdes i dels ingressos obtinguts, amb les accions subvencionades realitzades. La memòria no és, en cap cas, ni ha de ser una còpia literal del projecte: per consegüent, haurà de proporcionar informació detallada sobre el que recullen els punts anteriors.  
  
Qualsevol modificació s'haurà de sol·licitar per escrit almenys un mes abans de la finalització del període d'execució del projecte i l'haurà d'autoritzar l'òrgan concedent. La Conselleria haurà de resoldre en el termini màxim de quinze dies hàbils. En el cas que transcórrega aquest termini sense que recaiga una autorització o una denegació expressa, la sol·licitud podrà entendre's desestimada. Aquesta modificació haurà d'assenyalar-se en la memòria d'activitats i s'adjuntarà a la memòria final la petició per la qual s'haja sol·licitat el canvi i la resolució per la qual s'ha autoritzat.  
b) Informe d'un auditor de comptes inscrit com a exercent en el Registre oficial d'auditors de comptes, dependent de l'Institut de Comptabilitat i Auditoria de Comptes.  
En tot cas, el beneficiari estarà obligat a posar a la disposició de l'auditor de comptes tots els llibres, els registres i els documents que siguen exigibles, i a conservar aquesta informació i documents per a les actuacions de comprovació i control que preveu la llei.  
La despesa derivada de l'informe d'auditoria tindrà la condició d'una despesa indirecta subvencionable.  
L'empresa auditora s'haurà de sotmetre al que estableix l'Ordre EHA/1434/2007, de 17 maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, que preveu l'article 74 de l'RLGS.  
Sense perjudici del que s'ha esmentat anteriorment, l'IVC podrà requerir a les persones beneficiàries les factures o els documents de valor probatori equivalent en el tràfic jurídic mercantil o amb eficàcia administrativa corresponents a les despeses realitzades i, si és el cas, la documentació acreditativa del pagament, a fi de verificar els aspectes de l'informe d'auditoria esmentat que estime oportuns.  
6. S'entendrà incomplida l'obligació de justificar quan l'òrgan gestor, en les seues actuacions de comprovació, detecte que en la justificació aportada s'han inclòs despeses que no corresponen a l'activitat subvencionada, que no suposen un cost susceptible de subvenció, que ja s'hagen finançat mitjançant altres subvencions o ajudes públiques, que ja s'hagen utilitzat per a justificar una altra subvenció o que s'hagen justificat mitjançant documents que no reflectisquen la realitat de les operacions. En aquest cas, sense perjudici de les responsabilitats que puguen correspondre, serà procedent reintegrar la subvenció corresponent a cadascuna de les despeses anteriors la justificació indeguda de les quals haja detectat l'Administració.  
7. L'Institut Valencià de Cultura podrà requerir al beneficiari que aporte qualsevol altra documentació que es considere necessària per a justificar la subvenció.  
8. Si una vegada vençut el termini de justificació no es presenta el corresponent compte justificatiu o aquest és insuficient, s'entendrà incomplida l'obligació de justificar, amb les conseqüències previstes en l'LGS.  
  
Article 16. Despeses subvencionables  
1. Es consideren despeses subvencionables les que, de manera indubtable, responguen a la naturalesa de l'activitat subvencionada, i tinguen lloc en el termini que estableix aquest article. En cap cas el cost d'adquisició de les despeses subvencionables podrà ser superior al valor de mercat, i es considerarà despesa realitzada la que s'haja pagat efectivament amb anterioritat a la finalització del període de justificació determinat en aquesta convocatòria.  
La quantia concedida es podrà destinar a qualsevol de les despeses subvencionables, d'acord amb les necessitats reflectides en el projecte i amb la distribució aprovada en la concessió de la subvenció. En concret, seran despeses subvencionables els costos inherents al desenvolupament del conjunt de la intervenció objecte d'aquesta convocatòria, que es descriuen a continuació, i que hauran d'acreditar-se amb l'aportació de factures i comprovants bancaris fins a l'import de la totalitat de la subvenció concedida.  
2. Es consideren despeses subvencionables les que es produïsquen entre l'1 de gener de 2022 i el 30 de novembre de 2023, i es considera despesa realitzada la que s'haja pagat efectivament amb anterioritat a la finalització del període de justificació determinat en cada cas.  
3. Quan l'import de la despesa subvencionable supere les quanties fixades per la Llei de contractes del sector públic per al contracte menor, la persona beneficiària haurà de sol·licitar com a mínim tres ofertes de proveïdors diferents, amb caràcter previ a la contracció del compromís per a l'execució de l'obra, la prestació del servei o el lliurament del bé, llevat que per les característiques especials de les despeses subvencionables no hi haja en el mercat prou entitats que el subministren o presten, o llevat que la despesa s'haja realitzat amb anterioritat a la sol·licitud de la subvenció. L'elecció entre les ofertes presentades, que s'ha d'aportar en la justificació o, si és el cas, en la sol·licitud de subvenció, es durà a terme d'acord amb criteris d'eficiència i economia, i l'elecció s'ha de justificar expressament en una memòria quan no recaiga en la proposta econòmica més avantatjosa.  
  
4. No es podrà incloure com a despesa subvencionable l'import de l'IVA deduïble quan el beneficiari estiga obligat a realitzar declaració de l'impost esmentat, i es considerarà subvencionable la base imposable de l'impost. En el cas d'exempció de l'IVA, s'aportarà el document acreditatiu oportú. Tampoc es consideraran despeses subvencionables els impostos personals sobre la renda quan el beneficiari siga el subjecte passiu d'aquest.  
5. Tractant-se de despeses corresponents a immobilitzat intangible i immobilitzat material, d'acord amb el que disposa l'article 31.4 de la Llei 38/2003, de 27 de novembre, general de subvencions, quant a béns inventariables s'estableix un període mínim d'afectació de dos anys a l'activitat del beneficiari.  
6. Les despeses financeres, les despeses d'assessoria jurídica o financera, les despeses notarials i registrals, les despeses pericials per a la realització del projecte subvencionat i les despeses d'administració específiques se subvencionaran quan estiguen directament relacionades amb l'activitat subvencionada i siguen indispensables per a l'adequada preparació o execució d'aquesta, i es consideraran en tot cas despeses indirectes i s'imputaran a la subvenció concedida en la part que corresponga raonablement d'acord amb principis i normes de comptabilitat generalment admesos i, en tot cas, en la mesura que aquests costos corresponguen al període en què es realitze efectivament l'activitat i suposen, com a màxim, un 20 % del projecte presentat.  
  
7. En cap cas seran despeses subvencionables els interessos deutors dels comptes bancaris, els interessos, els recàrrecs i les sancions administratives i penals, i les despeses de procediments judicials.  
  
Article 17. Finançament, quantia i abonament de les subvencions  
1. Les ajudes que regula aquesta convocatòria són finançades pel Mecanisme de recuperació i resiliència de la Unió Europea, establit pel Reglament (UE) 2020/2094, del Consell, de 14 de desembre de 2020, i regulat segons el Reglament (UE) 2021/241, del Parlament Europeu i del Consell, de 12 de febrer de 2021. Aquest finançament queda vinculat legalment a la realització de les actuacions subvencionades, mesures integrades en el Pla de recuperació, transformació i resiliència d'Espanya, i s'imputaran amb càrrec als crèdits autoritzats en els projectes de despesa destinats a aquest fi, previstos en la Llei de pressupostos generals de la Comunitat Valenciana per a 2023.  
  
2. La despesa total d'aquestes subvencions serà, com a màxim, d'1.471.907,20 €, i s'abonaran amb càrrec a la partida pressupostària S8620000, dels pressupostos de l'Institut Valencià de Cultura per a l'any 2023.  
3. L'import de la subvenció en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos supere el 100 % del cost del projecte subvencionat, i l'import màxim a subvencionar en cada projecte serà el que s'indica a continuació:  
L'import mínim a concedir en cada projecte serà de 25.000,00 € i l'import màxim a concedir en cada projecte serà de 59.900,00 euros. Així mateix, la quantia concedida no podrà superar l'import sol·licitat pel beneficiari. L'import mínim del projecte que es presente en la sol·licitud ha d'ascendir a 31.250 €.  
4. En tot cas, la quantia a concedir estarà limitada per la subvenció sol·licitada per l'entitat beneficiària per a cada projecte presentat i el 80 % del cost del projecte presentat i subvencionat.  
5. La distribució de crèdit es realitzarà de la manera següent: s'establirà un ordre de prelació segons les puntuacions obtingudes. Totes les entitats que aconseguisquen una puntuació igual o superior a 45 punts podran obtindre una subvenció per l'import sol·licitat respectant en tot cas el que indiquen els apartats 3 i 4 d'aquest article i fins que s'esgote el crèdit, segons l'ordre de prelació per la puntuació assignada en cada cas.  
En el cas que la distribució genere romanents de crèdit de quantia insuficient per a atorgar subvenció per l'import que estableix aquesta convocatòria, aquests podran sumar-se al crèdit alliberat per possibles renúncies.  
Per a aquests casos, i si és suficient el sumatori de la quantia renunciada i del romanent que s'haja pogut generar, podrà destinar-se a atendre altres sol·licituds, seguint l'ordre de prelació establit.  
  
Conformaran la llista de suplents les sol·licituds que tinguen una puntuació igual o superior 45 punts i no hagen obtingut subvenció per haver-se esgotat el crèdit.  
6. No podrà realitzar-se el pagament de les subvencions mentre el beneficiari no estiga al corrent en el compliment de les seues obligacions tributàries amb l'Agència Estatal d'Administració Tributària, amb l'Administració de la Comunitat Autònoma i davant de la Seguretat Social o de qualsevol altre ingrés de dret públic, o s'haja dictat contra el beneficiari una resolució de procedència de reintegrament, mentre no se satisfaça o es garantisca el deute de la manera prevista en la legislació vigent.  
7. Es podrà realitzar, sense la prestació de garanties, la bestreta del pagament del setanta-cinc per cent de la subvenció concedida de conformitat amb el que disposa en l'article 44, apartat 18, lletra x, de la Llei 9/2022, de 30 de desembre, de pressupostos de la Generalitat per a l'exercici 2023.  
8. En cas que es presente la renúncia a la subvenció concedida i sempre que s'haja efectuat el pagament anticipat, el beneficiari podrà tornar de manera voluntària els fons rebuts mitjançant el document d'ingrés, que serà facilitat per la Direcció General de l'Institut de Cultura, i remetre posteriorment a aquesta el justificant d'haver efectuat l'ingrés.  
  
Quan es produïsca la devolució voluntària, es tramitarà el corresponent expedient de revocació, sense donar lloc a l'obertura d'un expedient sancionador, i l'Administració calcularà els interessos de demora, d'acord amb el que preveu l'article 38 de la Llei 38/2003, de 17 de novembre, general de subvencions, i fins al moment en què s'haja produït la devolució efectiva per part de l'entitat.  
  
Article 18. Subcontractació  
1. La realització de l'activitat subvencionada és obligació personal de la persona beneficiària sense altres excepcions que les que estableixen aquestes bases reguladores, dins dels límits i complint els requisits que fixen els articles 29 de l'LGS i 68 de l'RLGS.  
2. La persona beneficiària podrà concertar amb tercers l'execució de l'activitat subvencionada fins a un límit màxim del 50 % de l'import d'aquesta, sumant els preus de tots els subcontractes.  
Amb la sol·licitud prèvia de la persona beneficiària, quan concórreguen circumstàncies que així ho justifiquen, la persona que ocupe la direcció general de l'IVC podrà autoritzar de manera singular, a proposta de l'òrgan encarregat d'instruir el procediment, la subcontractació de fins a un màxim del 75 % de l'import de l'activitat subvencionada.  
3. En els casos en què la subcontractació excedisca el 20 % de l'import de la subvenció i aquest import siga superior a 60.000 euros, serà necessària, en tot cas, l'autorització prèvia per la Direcció General de l'IVC i la subscripció del contracte per escrit.  
4. Sense perjudici del que s'ha indicat anteriorment, la persona beneficiària no podrà concertar l'execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies següents:  
a) Que s'obtinga l'autorització expressa prèvia de l'òrgan concedent.  
b) Que l'import de l'activitat subvencionable no excedisca el cost en què ha incorregut l'entitat vinculada. L'acreditació del cost s'ha de realitzar en la justificació en els mateixos termes que s'estableixen per a l'acreditació de les despeses del beneficiari.  
S'entén per persones vinculades, a aquest efecte, aquelles en què concórrega alguna de les circumstàncies a què es refereix l'article 68.2 de l'RLGS.  
5. Si les dades i els motius de la subcontractació (incloent-hi l'activitat objecte d'aquesta, l'empresa que desenvoluparà l'activitat i els percentatges que suposa sobre el pressupost de l'activitat dins dels límits assenyalats) ja figuren en el dossier del projecte d'activitat aportat juntament amb la sol·licitud, que s'ajusta al que preveu aquest article, la resolució de concessió d'una ajuda no requerirà les autoritzacions de la subcontractació a què es refereix aquest article. En un altre cas, s'haurà d'obtindre l'autorització esmentada abans de subcontractar. Sense perjudici del que s'ha esmentat, en aquests casos el beneficiari haurà d'acreditar el cost incorregut per l'entitat vinculada i el compliment dels aspectes declarats en el moment de la justificació.  
6. A més, s'ha de tindre en compte que:  
a) El contingut de la prestació que se subcontracta ha d'estar perfectament identificat en el projecte presentat.  
b) La persona beneficiària ha d'informar sobre l'adequació de la prestació als preus habituals de mercat.  
c) La mateixa entitat no pot tindre la condició de beneficiària i subcontractada en activitats subvencionades de la mateixa convocatòria.  
7. Les subcontractacions que no s'ajusten al que preveu aquest article no es podran imputar com a despesa de la justificació de l'ajuda concedida.  
  
Article 19. Revocació i reintegrament  
1. Correspondrà la revocació de la subvenció i, si és el cas, el reintegrament, total o parcial, de les quantitats percebudes, amb l'exigència de l'interés de demora corresponent, des del moment del pagament de la subvenció fins a la data en què es reintegren voluntàriament els fons percebuts o l'òrgan competent acorde la procedència del reintegrament, quan es produïsca un incompliment de l'obligació de justificació de la subvenció o la justificació insuficient, i, en general, quan concórrega qualsevol de les causes de reintegrament tipificades en l'LGS.  
  
2. A més dels casos de nul·litat i anul·labilitat que preveu l'article 36 de la Llei general de subvencions, correspondrà també el reintegrament de les quantitats percebudes i l'exigència de l'interés de demora, corresponent des del moment del pagament de la subvenció fins a la data en què s'acorde la procedència del reintegrament, en els casos següents:  
a) Obtenció de la subvenció falsejant les condicions requerides per a això o ocultant les que ho haurien impedit.  
b) En el cas d'execució parcial de l'objectiu, de l'activitat, del projecte o la no adopció del comportament que fonamenten la concessió de la subvenció o que es justifique una despesa de l'activitat o el projecte subvencionat per un import inferior al concedit en la resolució, i el beneficiari haja complit la resta de les seues obligacions com a tal, i aquest acredite una actuació inequívocament tendent a satisfer els seus compromisos, correspondrà la revocació parcial de la subvenció i el reintegrament de les quantitats percebudes de manera proporcional a aquest incompliment. S'estableixen els criteris següents per a la graduació dels incompliments de les condicions imposades amb motiu de l'atorgament de la subvenció, amb la indicació dels percentatges de reintegrament de la subvenció que s'exigirà en cada cas, tenint en compte que el compliment s'aproxime de manera significativa al compliment total i els beneficiaris acrediten una actuació inequívocament tendent a satisfer els seus compromisos:  
1) Incompliment total de l'activitat subvencionada o dels fins per als quals s'haja atorgat la subvenció o incompliment substancial de les obligacions contretes pel beneficiari durant l'execució de l'actuació sense causa justificada, així com introducció de modificacions substancials que hagen sigut denegades expressament: revocació i reintegrament del 100 % de la subvenció, amb els interessos de demora corresponents.  
  
2) Incompliment parcial de l'activitat subvencionada o dels fins per als quals s'haja atorgat la subvenció o incompliment substancial de les obligacions contretes pel beneficiari durant l'execució de l'actuació, a conseqüència de circumstàncies objectives que alteren o dificulten greument el desenvolupament de l'actuació, justificat mitjançant un informe final explicatiu de les circumstàncies que hagen donat lloc a aquest incompliment: reintegrament dels fons no executats fins a aquest moment, amb els interessos de demora corresponents.  
3) En el cas que es justifique una despesa de l'activitat o el projecte subvencionat per un import inferior al concedit en la resolució, i el beneficiari haja complit la resta de les seues obligacions com a tal, correspondrà la revocació parcial de la subvenció i el reintegrament de les quantitats percebudes de manera proporcional a aquest incompliment. A aquest efecte, es consideren complits l'objectiu i la finalitat per a la qual s'haja atorgat la subvenció, quan s'haja realitzat i justificat una despesa mínima del 80 % de l'import total del projecte subvencionat.  
4) Introducció de modificacions substancials no comunicades, o sense l'autorització preceptiva: reintegrament del 100 % de les despeses en què s'haja incorregut a causa de la modificació, amb els interessos de demora corresponents.  
5) Incompliment de l'obligació d'adoptar les mesures de difusió: reintegrament del 2 % de la subvenció concedida, amb els interessos de demora corresponents.  
6) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, quan la convocatòria n'haja previst la incompatibilitat.  
  
3. Igualment, en el cas que l'import de la subvenció, aïllada o en concurrència amb altres subvencions, ajudes, ingressos o recursos, sempre que aquelles siguen compatibles entre si, supere el cost del projecte subvencionat, correspondrà el reintegrament de l'excés obtingut sobre el cost del projecte subvencionat, així com l'exigència de l'interés de demora corresponent. El reintegrament de l'excés es farà a favor de les entitats concedents en proporció a les subvencions concedides per cadascuna d'aquestes. No obstant això, quan siga l'Administració la que advertisca l'excés de finançament, exigirà el reintegrament per l'import total de l'excés, fins al límit de la subvenció atorgada per aquesta.  
  
4. D'acord amb el que estableix l'article 90 del Reial decret 887/2006, de 21 de juliol, correspondrà la devolució voluntària de la totalitat o part de l'ajuda quan la realitze el beneficiari sense el requeriment previ de l'Administració. Quan es produïsca la devolució voluntària dels fons no utilitzats o dels imports que s'hagen considerat no subvencionables, l'Administració calcularà els interessos de demora d'acord amb el que preveu l'article 38 de la Llei general de subvencions i fins al moment en què s'haja produït la devolució efectiva per part del beneficiari.  
També correspondrà la devolució voluntària de la totalitat o part de l'ajuda, una vegada que l'òrgan competent del seguiment d'aquesta haja realitzat les labors de comprovació de la justificació econòmica presentada pels beneficiaris a conseqüència d'aquestes comprovacions, així com dels interessos de demora reportats.  
  
5. Constitueix un cas de pèrdua del dret al cobrament de la subvenció i, si és el cas, de reintegrament d'aquesta, el fet que la quantitat concedida en concepte de subvenció es destine a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
La realització d'alguna activitat de les que s'enumeren en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, donarà lloc a la pèrdua del dret al cobrament de la subvenció o, si és el cas, al reintegrament de les quantitats percebudes.  
  
Article 20. Pla de control  
1. De conformitat amb el que disposa l'LHIS, es determinen en aquestes bases reguladores les accions que, en compliment d'aquesta normativa, s'estableixen per a comprovar el compliment efectiu i correcte de les activitats subvencionades per les diverses convocatòries. En aquest sentit, es preveuen tres tipus de control:  
a) Control documental: es du a terme, fonamentalment, a través de la documentació que els beneficiaris d'una subvenció estan obligats a presentar per a justificar-la. Així, es verifica que la informació aportada en la memòria de l'activitat es correspon efectivament amb el projecte per al qual se li ha concedit l'ajuda.  
També, que la informació econòmica aportada siga correcta i s'ajuste al que disposen les diverses normatives vigents.  
b) Control digital: es du a terme a través de la visita periòdica i constant a les pàgines web de les diferents entitats sol·licitants d'ajuda, a fi de fer un seguiment continuat del desenvolupament dels festivals i mostres, així com de les programacions d'espectacles, amb atenció especial a les cancel·lacions, les modificacions o altres qüestions que puguen alterar el projecte d'activitat.  
c) Control telefònic i telemàtic: per mitjà del contacte continuat amb els diversos agents culturals especialitzats en el sector de les arts escèniques que participen de les activitats subvencionades com a receptors del resultat o exhibidors d'aquestes.  
d) Control presencial: es du a terme mitjançant l'assistència efectiva del personal de l'òrgan concedent al desenvolupament en directe d'algunes de les activitats subvencionades, triades de manera aleatòria i d'acord amb les possibilitats existents que es deriven de les mateixes circumstàncies de cada modalitat de subvenció.  
2. Les mesures de control documental es duen a terme sobre el 100 % dels projectes subvencionats en cada convocatòria, atés que l'òrgan concedent disposa de la documentació, ja que la seua presentació es conforma com una de les obligacions dels beneficiaris en el moment de la justificació.  
Així mateix, aquesta mena de control es fa sobre el 100 % de la quantia de la línia de la subvenció.  
3. Les mesures de control digital es duen a terme sobre el 40 % dels projectes presentats en les diverses convocatòries, al llarg de l'exercici que correspon a cadascuna d'aquestes i de manera aleatòria.  
  
4. Les mesures de control telefònic i telemàtic es duen a terme sobre el 25 % dels projectes presentats en les diverses convocatòries, al llarg de l'exercici que correspon a cadascuna d'aquestes. Es fan de manera aleatòria o si hi ha elements que, d'alguna manera, donen lloc a l'existència d'elements de risc que deriven en la consideració que no s'ha complit l'objecte i la finalitat de l'ajuda.  
5. Les mesures de control presencial es duen a terme sobre el 15 % dels projectes presentats les diferents convocatòries, al llarg de l'exercici que correspon a cadascuna d'aquestes, de manera aleatòria.